Erling Johannes Norvik

Erling Johannes Norvik (1899–1964) var en norsk politiker og offentlig tjenestemann fra Vadsø. Han var stortingsrepresentant i tre valgperioder fra 1950 til 1961. Han tilhørte partiet Høyre.

 Liv og virke 
Han kom til Vadsø som barn, da faren begynte som lokalbåtkaptein i Finnmark fylkesrederi. Faren ble senere havnefogd.

Erling Johannes Norvik gikk middelskole og handelsgymnas i Trondheim og begynte deretter som kontorist ved fylkesmannsembedet i Vadsø. Han ble etter hvert fullmektig, kontorsjef og skattefogd. Han var en periode også konstituert som fylkesmann i Finnmark. Han var også sentral i gjenreisningsarbeidet etter krigen (se Tvangsevakueringen og nedbrenningen av Finnmark og Nord-Troms).

Norvik hadde en mengde verv innen politikk, næringsliv, kultur og idrett. Han var medlem av Vadsø bystyre i flere perioder og formann i skolestyret og forliksrådet. Han var formann i både Vadsø Høyre og Finnmark Høyre.

Foran stortingsvalget i 1949 samlet Høyres byforeninger seg om Norvik som representant for gjenreisningsfylket Finnmark. Han ble valgt inn på Stortinget fra kjøpstedene i Nordland, Troms og Finnmark. I 1953 ble byvalgkretsene avskaffet, og Norvik ble valgt som representant for Finnmark fylke. I 1957 ble han valgt på fellesliste med partiet Venstre.

Norvik var formann i Stortingets administrasjonskomité i perioden 1954–1957 og satt de øvrige periodene i Stortingets sjøfarts- og fiskerikomité og Stortingets skog-, vassdrags- og industrikomité. Han trakk seg så tilbake fra politikken på grunn av dårlig helse. Han ble minnet som «stillfarende, men klok, omtenksom og grundig i alt sitt arbeid».

Han var gift med Mosse, født Esbensen (1896–1970), datter av kjøpmann Andreas Brodtkorb Esbensen i handelshuset H.F. Esbensen. De fikk tre barn. Sønnen Erling Norvik «arvet» stortingsplassen etter faren i 1961.

 Referanser 

 Eksterne lenker 


Kategori:Stortingsrepresentanter fra Høyre
Kategori:Stortingsrepresentanter for Finnmark
Kategori:Stortingsrepresentanter 1958–1961
Kategori:Stortingsrepresentanter 1954–1957
Kategori:Stortingsrepresentanter 1950–1953
Kategori:Lokalpolitikere i Vadsø
Kategori:Høyre-politikere i Finnmark
Kategori:Norske embets- og tjenestemenn
Kategori:Personer fra Harstad kommune
Kategori:Stortingsrepresentanter for kjøpstedene i Nordland, Troms og Finnmark fylker